CELEX: E2017P0017
Language: fi
Date: 2017-12-21 00:00:00
Title: EFTAn valvontaviranomaisen 21 päivänä joulukuuta 2017 Islantia vastaan nostama kanne (Asia E-17/17)

22.2.2018   
            
            
               FI
            
            
               Euroopan unionin virallinen lehti
            
            
               C 67/16
            
         EFTAn valvontaviranomaisen 21 päivänä joulukuuta 2017 Islantia vastaan nostama kanne
   (Asia E-17/17)
   (2018/C 67/16)
   EFTAn valvontaviranomainen, Rue Belliard 35, 1040 Bryssel, Belgia asiamiehinään Carsten Zatschler, Catherine Howdle ja Ingibjörg Ólöf Vilhjálmsdóttir, nosti 21 päivänä joulukuuta 2017 EFTAn tuomioistuimessa kanteen Islantia vastaan.
   EFTAn valvontaviranomainen on pyytänyt EFTAn tuomioistuinta
   
               1.
            
            
               toteamaan, että jättäessään hyväksymättä Euroopan talousalueesta tehdyn sopimuksen liitteessä V olevassa 8 kohdassa tarkoitetun säädöksen (Euroopan parlamentin ja neuvoston direktiivi 2014/54/EU, annettu 16 päivänä huhtikuuta 2014, työntekijöiden vapaan liikkuvuuden puitteissa työntekijöille myönnettyjen oikeuksien käyttämistä helpottavista toimenpiteistä), sellaisena kuin se on mukautettuna ETA-sopimukseen pöytäkirjalla 1, täytäntöönpanemiseksi tarvittavat toimenpiteet ja joka tapauksessa jättäessään ilmoittamatta EFTAn valvontaviranomaiselle toimenpiteet, jotka se on toteuttanut kyseisen säädöksen täytäntöönpanemiseksi, Islanti on laiminlyönyt kyseisen säädöksen ja ETA-sopimuksen 7 artiklan mukaiset velvoitteensa;
            
         
               2.
            
            
               velvoittamaan Islannin korvaamaan oikeudenkäyntikulut.
            
         Oikeusperusta ja taustatiedot sekä kanteen tueksi esitetyt oikeusseikkoja koskevat väitteet:
   
               —
            
            
               EFTAn valvontaviranomainen antoi 18 päivänä tammikuuta 2017 perustellun lausunnon, jossa se toisti päätelmänsä, että jättäessään toteuttamatta toimenpiteet, joilla varmistetaan Euroopan talousalueesta tehdyn sopimuksen liitteessä V olevassa 8 kohdassa tarkoitetun säädöksen (Euroopan parlamentin ja neuvoston direktiivi 2014/54/EU, annettu 16 päivänä huhtikuuta 2014, työntekijöiden vapaan liikkuvuuden puitteissa työntekijöille myönnettyjen oikeuksien käyttämistä helpottavista toimenpiteistä) täytäntöönpano, ja/tai jättäessään ilmoittamatta niistä valvontaviranomaiselle, Islanti on laiminlyönyt kyseisen säädöksen ja ETA-sopimuksen 7 artiklan mukaiset velvoitteensa. Valvonta- ja tuomioistuinsopimuksen 31 artiklan toisen kohdan mukaisesti EFTAn valvontaviranomainen vaati Islantia toteuttamaan tarvittavat toimenpiteet perustellun lausunnon noudattamiseksi kahden kuukauden kuluessa sen tiedoksiantamisesta, eli viimeistään 18 päivänä maaliskuuta 2017.
            
         
               —
            
            
               Islannin hallitus vastasi valvontaviranomaisen perusteltuun lausuntoon 13 päivänä helmikuuta 2017. Vastauksessaan Islannin hallitus viittasi viralliseen ilmoitukseen antamaansa vastaukseen ja totesi, että se aikoi tehdä säädöksen saattamista osaksi Islannin lainsäädäntöä koskevan esityksen parlamentille ennen 1 päivää huhtikuuta 2017.
            
         
               —
            
            
               Valvontaviranomainen ei saanut muita tietoja täytäntöönpanosta ennen kuin se sai 30 päivänä marraskuuta 2017 päivätyn lomakkeen nro 1. Lomakkeessa nro 1 Islannin hallitus ilmoitti, että se oli saattanut säädöksen täysin osaksi Islannin lainsäädäntöä. Vaikka täytäntöönpanopäivää ei ilmoitettu, Islannin hallitus oli liittänyt lomakkeeseen nro 1 jäljennöksen säädöksestä, jonka se totesi olevan 30 päivänä lokakuuta 2014 päivätty täytäntöönpanotoimenpide: Islannin laki nro 105/2014 vapaasta oikeudesta työ- ja asuinpaikkaan Euroopan talousalueella (laki nro 105/2014).
            
         
               —
            
            
               EFTAn valvontaviranomainen kirjoitti sähköpostitse 4 päivänä joulukuuta 2017 Islannin hyvinvointiministeriölle ja pyysi selvitystä siitä, oliko lain nro 105/2014 ilmoittaminen täytäntöönpanotoimena virhe, kun otetaan huomioon vastaukset viralliseen ilmoitukseen ja perusteltuun lausuntoon. Ministeriö vastasi sähköpostitse 7 päivänä joulukuuta 2017 todeten, että sen näkemyksen mukaan lailla nro 105/2014 pannaan direktiivi täysimääräisesti täytäntöön. Selityksenä aikaisempiin vastauksiin se totesi, että ”läpinäkyvyyden parantamiseksi oli katsottu, että (laissa nro 105/2014) pitäisi olla erityislauseke, jossa vahvistetaan, että direktiivi pannaan kyseisellä säädöksellä täytäntöön” ja että tämä lauseke lisättäisiin huhtikuussa 2017 tehdyllä lakiesityksellä.
            
         
               —
            
            
               Arvioituaan, voitaisiinko katsoa, että säädös oli pantu täytäntöön ilmoitetuilla toimenpiteillä, EFTAn valvontaviranomainen päätti 19 päivänä joulukuuta 2017 saattaa asian EFTAn tuomioistuimen käsiteltäväksi valvonta- ja tuomioistuinsopimuksen 31 artiklan toisen kohdan mukaisesti.